«БЕКІТЕМІН»

«Алтыналмас АК» АҚ Өндіріс жөніндегі бірінші вице-президент

\_\_\_\_\_\_\_\_\_\_\_\_\_\_\_\_\_\_\_\_\_ Джалолов Б.Б.

«\_\_\_» \_\_\_\_\_\_\_\_\_\_\_\_\_ 2017 жыл

**«Алтыналмас АК» АҚ мердігерлік ұйымдарына арналған еңбекті қорғау, өндірістік қауіпсіздік және қоршаған ортаны қорғау туралы ереже**

**1. Жалпы ережелер**

1.1. Осы Еңбекті қорғау, өнеркәсіптік қауіпсіздік және қоршаған ортаны қорғау жөніндегі ереже (бұдан әрі мәтін бойынша - Ереже) «Алтыналмас АК» АҚ (бұдан әрі мәтін бойынша – Тапсырыс беруші немесе Қоғам) лицензиялық-келісімшарттық аумақтарында жұмыстарды (қызметтерді) тікелей орындайтын мердігер ұйымдармен (бұдан әрі - мәтін бойынша Мердігер немесе мердігерлік ұйым) жасалатын шарттардың ажырамас бөлігі және міндетті қосымшасы болып табылады.

1.2. Осы Ереже бекітілген сәттен бастап «Алтыналмас АК» АҚ өндіріс жөніндегі бірінші вице-президент Б.Б.Джалолов бекіткен «Алтыналмас АК» АҚ мердігерлік ұйымдары үшін еңбекті қорғау, қауіпсіздік техникасы және қоршаған ортаны қорғау жөніндегі Ереженің күші жойылды деп танылсын.

1.3. Тапсырыс берушінің лицензиялық-келісімшарттық аумақтарында өз персоналын, жабдықтарын және/немесе материалдарын тарта отырып, өтеулі қызмет көрсету үшін шарт жасасқан заңды немесе жеке тұлға мердігер болып табылады.

1.4. Мердігердің өндіріс қауіпсіздігін, қызметкерлердің еңбектері мен денсаулықтарын, өнеркәсіптік қауіпсіздікті, қоршаған ортаны қорғауды (бұдан әрі мәтін бойынша - ЕҚ, ӨҚ және ҚОҚ) басқаруы Тапсырыс беруші ақылы қызмет көрсету шарты бойынша тапсырған жұмыстарды (қызметтерді) орындау мерзімдері мен сапасына тікелей әсер етеді, сондай-ақ өндірістік көрсеткіштерге қол жеткізуге және Тапсырыс берушінің беделіне қолданылады.

Мердігердің жоғарыда көрсетілген жұмыстарды тиісінше жүргізбеуі Тапсырыс берушіге тікелей немесе жанама материалдық залал келтіруі мүмкін.

1.5. Осы Ереже Мердігердің ЕҚ, ӨҚ және ҚОҚ жөніндегі мәселелерді басқаруын ретке келтіру, мердігерлік жұмыстарды (қызметтерді) қауіпсіз жүргізуді қамтамасыз ету, өндірістік және экологиялық апаттарды, қоршаған ортаны ластауды, еңбек қызметіне байланысты жазатайым оқиғалар мен кәсіби ауруларды болдырмау мақсатында әзірленді.

1.6. Тапсырыс беруші қауіпсіз жұмыс ортасына, сондай-ақ жақсы оқытылған және тәртіптік қызметкерлерге байланысты коммерциялық және қоғамдық артықшылықтарды нақты айқындайды.

1.7. Тапсырыс берушіде Мердігерге жазбаша талап бойынша берілуі мүмкін «Қоршаған ортаны қорғау жөніндегі нұсқаулық» бар.

1.8. Мердігер өзінің өндірістік операцияларын (жұмыстарын) Тапсырыс берушінің ЕҚ, ӨҚ және ҚОҚ қағидаттарын сақтай отырып, олар жүргізілетін жұмыстармен тікелей немесе жанама қозғалатын аудандардағы Қоғам қызметкерлерінің, жеке тұлғалардың (үшінші тұлғалардың) денсаулығына және/немесе өміріне, мүлкіне немесе қоршаған ортаға қауіп төндірмейтіндей етіп жүргізуге міндетті.

Мердігер қызметкерлерінің әрекеті (әрекетсіздігі) нәтижесінде азаматтар мен заңды тұлғалардың мүліктік немесе мүліктік емес игіліктері мен құқықтарына келтірілген зиян (мүліктік және/немесе мүліктік емес) Мердігердің өз қаражаты есебінен өтелуге жатады.

Егер ҚР азаматтық заңнамасында көзделген жағдайларды қоспағанда, Мердігер зиянның өз кінәсінен келтірілмегенін дәлелдесе, зиянды өтеуден босатылады.

Тапсырыс берушінің ЕҚ, ӨҚ және ҚОҚ саласындағы қызметінің негізгі қағидаттары:

- Қоғамның өндірістік объектілерінде қауіпсіз еңбек мәдениетін арттыру;

- өндірістік қызмет нәтижелеріне қатысты қызметкерлердің өмірі мен денсаулығының басымдығын тану және қамтамасыз ету;

- ЕҚ, ӨҚ және ҚОҚ саласындағы жауапты тұлғалардың функционалдық міндеттерін анықтау;

- Қоғам филиалдарының ЕҚ, ӨҚ және ҚОҚ саласындағы барлық бөлімшелері мен учаскелерінің қызметін үйлестіру;

- қызметкерлердің ЕҚ, ӨҚ және ҚОҚ туралы заңнама талаптарын, Қоғамның ішкі құжаттарында көзделген қауіпсіздік ережелерін сақтауын қамтамасыз ету;

- өндіріс қауіпсіздігінің жоғары деңгейіне қол жеткізуге, еңбек қызметіне байланысты жазатайым оқиғалар мен кәсіби аурулардың алдын алуға ықпал ететін нормативтік-техникалық құжаттарды әзірлеу;

- өндірістік жабдықтар мен технологиялық процестердің қауіпсіздігін қамтамасыз ету;

- қызметкерлерді жұмыстың қауіпсіз әдістері мен тәсілдеріне оқытудың бірыңғай тәртібін белгілеу;

- қызметкерлерді жеке және ұжымдық қорғау құралдарымен, қажетті профилактикалық құралдармен қамтамасыз ету;

- ЕҚ, ӨҚ және ҚОҚ жағдайларының жай-күйіне, жұмыстардың қауіпсіз жүргізілуіне өндірістік бақылауды жүзеге асыру;

- өндіріс қауіпсіздігінің жай-күйін және еңбек жағдайларын талдау және тиісті шешімдер қабылдау;

- еңбек қызметіне байланысты жазатайым оқиғаларды уақтылы және дұрыс тексеруді, есепке алуды және олардың туындау себептерін жоюды қамтамасыз ету;

- мемлекеттік қадағалау және бақылау органдарымен (бұдан әрі мәтін бойынша - бақылаушы органдар) өзара әрекеттестік және ынтымақтастық жүргізу.

1.9. Тапсырыс беруші барлық Мердігерлерден және олардың Қосалқы мердігерлерінен (болған жағдайда) осы Ереже шарттарымен оған қол қою жолымен танысуды, түсінуді және келісуді талап етеді. Мердігер Қосалқы мердігерді тартуы мүмкін болған кезде оны осы Ережемен таныстыруға міндеттенеді, бұл ретте Қосалқы мердігердің Ереже талаптарын сақтауы үшін жауапкершілік толығымен Қоғамның Мердігеріне жүктеледі.

1.10. Мердігердің осы Ережеге қол қоюы осы Ережеде жазылған талаптарды толық түсінуін және оның осы Ереженің тармақтарынан туындайтын Тапсырыс берушінің іс-қимылдарымен толық келісуін білдіреді.

1.11. Тапсырыс беруші өндіріс қауіпсіздігін қамтамасыз етуге бағытталған жаңа ішкі нормативтік құжаттарды енгізген жағдайда Мердігер осы құжаттарда жазылған талаптарды да сақтауға міндеттенеді.

Тапсырыс беруші Мердігерге Тапсырыс беруші әзірлеген ішкі нормативтік құжаттарды оларды қолдану үшін уақтылы жіберуге міндеттенеді. Осы талапты осындай құжаттарды әзірлеудің бастамашылары болып табылатын Қоғамның жауапты қызметкерлері орындайды.

Егер Мердігер мен Тапсырыс беруші арасындағы шартта немесе жазбаша келісімде өзгеше ескерілмесе, осы құжаттар Мердігер осы құжаттарды алған сәттен бастап жеті күнтізбелік күн өткеннен кейін қолданысқа енгізіледі.

Тапсырыс берушінің ішкі нормативтік құжаттары деп Қоғам басшылығы қол қойған және Тапсырыс берушінің өндірістік объектілерінде өндірістік және еңбек тәртібін күшейту жолымен өндіріс қауіпсіздігін қамтамасыз етуге бағытталған кез келген құжаттар түсініледі.

1.12. Осы Ережеде мынадай негізгі ұғымдар пайдаланылады:

* **Жасырын қатер** - ғимараттарды, жабдықтарды, құрал-саймандарды, айлабұйымдарды тиісінше пайдаланбау немесе дұрыс (*мақсатына сәйкес*) пайдаланбау нәтижесінде пайда болған, адамдардың қаза болуына, адамдардың денсаулығына немесе қоршаған ортаға зиян келтіруге, едәуір материалдық залал келтіруге және адамдардың тіршілік ету жағдайларының бұзылуына әкеп соқтыруы немесе әкеп соққан қауіпті өндірістік факторлардың үйлесімі.
* **Жасырын қатерді мезгілсіз жою** - тексеру кезінде анықталған және Мердігердің де, Тапсырыс берушінің де, сондай-ақ үшінші тұлғалардың да өміріне де, денсаулығына да ықтимал қате төндіретін қауіпті өндірістік факторларды уақтылы жоймау.
* **Ерекше маңызды объектілер** - жарылғыш материалдарды, күшті әсері бар улы заттар мен прекурсорларды сақтау қоймалары.
* **Тапсырыс берушінің нұсқауларын орындамау немесе толық орындамау** - нысаны осы Ереженің №2 қосымшасында келтірліген Тапсырыс берушінің нұсқауларында көрсетілген анықталған бұзушылықтарды орындамау немесе ішінара орындау.

**2. Мердігер ұйымдарға ЕҚ, ӨҚ және ҚОҚ бойынша біліктілік талаптары**.

Қоғамның мердігерлері ЕҚ, ӨҚ және ҚОҚ бойынша төмендегі біліктілік талаптарына сәйкес келуге міндетті:

2.1. Қызмет көрсету шарты бойынша жұмыстарды орындау үшін талап етілетін ҚР қолданыстағы заңнамасына сәйкес лицензияның, рұқсаттың және басқа да заңды құжаттардың барлық қажетті түрлерінің болуы.

2.2. Мердігерлік жұмыстарды (қызметтерді) орындауға тартылған, тиісті тәжірибесі, біліктілігі және өтеулі қызметтер көрсету шартының талаптарында көзделген жұмыстарды (қызметтерді) орындауға рұқсаты болуы тиіс білікті персоналы болуы тиіс.

2.3. Тапсырыс берушінің аумағында өндірістік қызметті жүзеге асыратын еңбек қауіпсіздігі және еңбекті қорғау талаптарының сақталуына ішкі өндірістік бақылауды жүзеге асыру мақсатында Мердігер еңбек қауіпсіздігі және еңбекті қорғау қызметін құрады, ол тікелей мердігер ұйымның бірінші басшысына немесе ол уәкілеттік берген тұлғаға бағынады.

Мердігер ұйымның еңбек қауіпсіздігі және еңбекті қорғау қызметі туралы ережесі еңбек жөніндегі уәкілетті мемлекеттік орган әзірлеген еңбек қауіпсіздігі және еңбекті қорғау қызметі туралы үлгі ереженің негізінде әзірленуге тиіс.

Қызметкерлерi елу адамға дейiнгi мердiгер қызметiнiң ерекшелiгiн ескере отырып, еңбек қауiпсiздiгi және еңбектi қорғау жөнiндегi маман лауазымын енгiзедi не еңбек қауiпсiздiгi мен еңбектi қорғауды қамтамасыз ету жөнiндегi мiндеттердi басқа маманға жүктейдi.

Мердігердің еңбек қауіпсіздігі және еңбекті қорғау қызметі немесе еңбек қауіпсіздігін қамтамасыз ету және еңбекті қорғау жөніндегі міндеттер жүктелген маман:

1) ай сайын ұйымдағы өндірістік жарақаттану мен кәсіптік аурулардың жай-күйі мен себептеріне талдау жүргізуге және олардың алдын алу жөніндегі іс-шараларды әзірлеуге;

2) Мердігердің қызметкерлерін еңбек қауіпсіздігі және еңбекті қорғау мәселелері бойынша оқытуды, білімін тексеруді ұйымдастыруға;

3) Мердігердің еңбек қызметіне байланысты жазатайым оқиғаларды тергеу тәртібінің сақталуын қамтамасыз етуге міндетті.

2.4. Мердігер қоршаған ортаға әсерді бағалау (ҚОӘБ) жобасымен, «Қоршаған ортаны қорғау» бөлімін қоса алғанда, бірақ шектелмей, өзінің өндірістік қызметін ҚР табиғат қорғау, экологиялық заңнамасына, сондай-ақ Тапсырыс берушінің жобалық материалдарына сәйкес жүзеге асыруға кепілдік береді. Мердігер Тапсырыс берушінің қоршаған ортаны ластауға арналған нормативтерінен аспауы тиіс. Тапсырыс беруші Мердігерге көрсетілген жобалар бойынша деректерді уақтылы беруге міндеттенеді.

2.5. Қоғам аумағында қызмет көрсету үшін Мердігерлер ұсынатын жабдық сенімді және қауіпсіз болуы, ҚР қолданыстағы заңнамасына сәйкес пайдалануға (қолдануға) тиісті рұқсаты болуы тиіс.

Машиналар мен жабдықтардың қауіпсіздігі саласындағы ҚР заңнамасына сәйкес Мердігер машиналар мен жабдықтарды пайдалану жөніндегі нұсқаулықпен және пайдаланушының ықтимал тәуекелдерді бағалауы және оларға тиісті қауіпсіздік шараларын қабылдауы үшін қажетті мемлекеттік және орыс тілдеріндегі басқа да ақпаратпен қамтамасыз етуге міндетті.

2.6. Екі жыл бойы (үздіксіз) өлім-жітім коэффициенті 1000 жұмысшыға 2 адамнан аспауы тиіс немесе ауыр жарақат коэффициенті 1000 жұмысшыға 5 адамнан аспауы тиіс.

2.7. Тапсырыс беруші үшін қызмет көрсетуге арналған конкурсқа қатысу үшін мердігер ұйымдар жоғарыда айтылған талаптарға сәйкес келуге тиіс.

**3. Мердігердің ЕҚ, ӨҚ және ҚОҚ саласындағы міндеттемелері:**

3.1. Ол орындауға тиіс жұмысты және көрсетуге тиіс қызметтерді толық көлемде түсіну, ол үшін ЕҚ, ӨҚ және ҚОҚ бойынша барлық шарттық талаптарды сақтай отырып, тиісті тәжірибесі мен біліктілігі болады.

3.2. Қызмет көрсету шартына сәйкес және оның бүкіл қолданылу мерзімі ішінде жұмыстарды жүргізу басталған сәттен бастап ЕҚ, ӨҚ және ҚОҚ саласындағы ҚР заңнамалық және нормативтік-құқықтық актілерінің талаптарын сақтау және мүлтіксіз орындау. Бұдан басқа, ҚР-ның қандай да бір заңнамалық және нормативтік-құқықтық актілері болмаған жағдайда Мердігер Тапсырыс берушінің қағидаттарын және Тапсырыс беруші көрсеткен жұмыстарды жүргізудің жалпы танылған халықаралық салалық ұсынымдары мен ережелерін ұстануға міндетті.

3.3. Өз қызметкерлері мен Тапсырыс беруші қызметкерлерінің, Қосалқы мердігерлердің (болған жағдайда), сондай-ақ Мердігердің өндірістік операциялары қозғауы мүмкін кез келген басқа тұлғалардың өмірі мен денсаулығын қорғау үшін қажетті толық сақтық шараларын қолдану.

3.4. Мердігер Қоғам аумағында жұмыстарды орындау үшін қажетті жабдықтар мен қауіпсіздік құралдарын пайдалану және оларға техникалық қызмет көрсету ЕҚ, ӨҚ және ҚОҚ саласындағы ҚР заңнамалық және нормативтік-құқықтық актілерінің; Тапсырыс берушінің жұмыс құжаттамасының, дайындаушы зауыттың ұсынымдарының, Тапсырыс берушінің ЕҚ, ӨҚ және ҚОҚ саласындағы қағидаттарының талаптарына сәйкес жүргізілетініне кепілдік беруі тиіс.

3.5. Мердігер ҚР өнеркәсіптік қауіпсіздік саласындағы уәкілетті органынан технологияларды, техникалық құрылғыларды, материалдарды қолдануға, сондай-ақ жаңа жарылғыш материалдарды, оның ішінде шетелдік өндірісті қолдануға барлық қажетті рұқсаттарды өз бетінше және өз есебінен алуға міндеттенеді.

Қазақстан Республикасының аумағында қолдануға рұқсат алу рәсімінен өтпеген технологияларды, техникалық құрылғыларды, материалдарды, сондай-ақ жаңа жарылғыш материалдарды пайдаланудың салдары үшін барлық жауапкершілік толығымен Мердігерге жүктеледі.

3.6. Мердігер қызметінің теріс әсерінен атмосфераны, суды, топырақты, жер қойнауын, жануарлар мен өсімдіктер дүниесін қорғауға бағытталған қоршаған ортаны қорғау үшін қажетті барлық сақтық шараларын қолдануға және осындай операциялардан туындайтын кез келген қолайсыздықтарды барынша азайтуға қолданыстағы заңдарға, Тапсырыс берушінің ЕҚ, ӨҚ және ҚОҚ қолданылатын заңдарына, нормативтері мен қағидаттарына сәйкес қолдану.

3.7. Мердігердің қызметкерлеріне шұғыл медициналық көмек көрсету үшін Қазақстан Республикасының заңнамасына сәйкес медициналық қызметпен айналысу үшін тиісті лицензиясы (рұқсаты) бар медициналық ұйыммен медициналық қызмет көрсету, сондай-ақ ауысым алдындағы және/немесе рейс алдындағы медициналық куәландырудан өту жөніндегі заңнамада міндетті талаптар көзделген Мердігердің персоналы үшін ауысым алдындағы медициналық куәландыру шартын жасасу.

Егер Тапсырыс беруші осы объектіде медициналық қызмет көрсету шартын жасасса, онда Мердігер Тапсырыс берушіге медициналық қызмет көрсететін медициналық ұйыммен медициналық қызмет көрсету шартын жасасуға міндетті.

Мердігерге қатысты осы талап Қоғамға медициналық қызмет көрсететін медициналық ұйым үшін Мердігерден заңнамада тікелей көзделмеген қандай да бір шарттарды талап етуге негіз болып табылмайды, бұл ретте осы тараптар арасындағы қызметтерге ақы төлеу шарттары Тапсырыс берушінің араласуынсыз дербес келісіледі.

3.8. Мердігер ҚР заңнамасына сәйкес өнеркәсіптік қауіпсіздік саласындағы өндірістік бақылауды жүзеге асыруға міндеттенеді.

Өнеркәсіптік қауіпсіздік саласындағы өндірістік бақылауды Мердігердің өндірістік бақылау қызметінің жауапты адамдары төтенше жағдайдың таралу есептік аймағына, қоршаған ортаға қауіпті өндірістік факторлардың зиянды әсер ету тәуекелін барынша төмендету мақсатында жүзеге асырады.

Өнеркәсіптік қауіпсіздік саласындағы өндірістік бақылаудың міндеттері қауіпті өндірістік объектілерде өнеркәсіптік қауіпсіздік талаптарының орындалуын қамтамасыз ету, сондай-ақ жұмыс жүргізу қауіпсіздігінің жай-күйіне әсер ететін бұзушылықтардың мән-жайлары мен себептерін анықтау болып табылады. Өнеркәсіптік қауіпсіздік саласындағы өндірістік бақылау мердігерлік ұйым басшысының бұйрығымен бекітілетін өнеркәсіптік қауіпсіздік саласындағы өндірістік бақылау туралы нормативтік актінің негізінде жүзеге асырылады. Нормативтік актіде өнеркәсіптік қауіпсіздік саласындағы өндірістік бақылауды жүзеге асыратын мердігер ұйымның барлық лауазымды адамдарының құқықтары мен міндеттері қамтылуға тиіс.

Еңбекті қорғау және өнеркәсіптік қауіпсіздік мәселелері бойынша өндірістік бақылауды жүзеге асыру ҚР әртүрлі заңнамалық және нормативтік-құқықтық актілерімен реттелгендіктен, осы мәселелер бойынша өндірістік бақылау процесін біріздендіру және жақсарту мақсатында, өнеркәсіптік қауіпсіздік саласындағы өндірістік бақылауды Мердігердің ҚР заңнамасының тиісті талаптарына сәйкес келетін бір нормативтік құжаты негізінде еңбек қауіпсіздігі және еңбекті қорғау жөніндегі өндірістік бақылаумен бірлесіп жүзеге асыруға жол беріледі, бұл ретте осы құжатта Мердігердің ЕҚ, ӨҚ және ҚОҚ басқару жөніндегі бірлескен бақылауды жүзеге асыру тәртібі жазылуы тиіс. ЕҚ, ӨҚ және ҚОҚ басқару жөніндегі құжатты Мердігердің бірінші басшысы бекітуі тиіс.

3.9. Мердігер Тапсырыс берушінің ішкі құжаттарында жазылған еңбек және өндірістік тәртіпті қамтамасыз етуге бағытталған ішкі еңбек тәртібі ережелерін, Тапсырыс берушінің жатақханаларында тұру ережелерін және т.б. қоса алғанда, барлық талаптарды, сондай-ақ Тапсырыс берушінің қауіпті өндірістік объектілерінде Мердігердің өндірістік қызметі процесінде ЕҚ, ӨҚ және ҚОҚ мүлтіксіз сақтауға міндеттенеді.

3.10. Тапсырыс берушінің объектілерінде өндіріс қауіпсіздігін қамтамасыз ету мақсатында Мердігерге Мердігер персоналының қатысуымен қандай да бір іс-шараларды (жиналыстар, съездер, қызметкерлер конференциялары және т.б.) Тапсырыс берушінің тиісті филиалы басшысының осындай іс-шараларды өткізуге жазбаша рұқсатынсыз өткізуге жол берілмейді.

Тапсырыс берушінің аумағында осындай іс-шаралар өткізілген жағдайда Мердігер іс-шараның күн тәртібін, қатысушылардың санын, іс-шараның басталу және аяқталу уақытын, іс-шараның өткізілуіне жауапты адамды көрсете отырып, жоспарланған іс-шараның болжамды күніне дейін күнтізбелік жеті күннен кешіктірмей Тапсырыс берушіге тиісті рұқсат алу үшін жазбаша сұрау салуды жіберуге міндеттенеді.

**4. Мердігер ұйымдарға ЕҚ, ӨҚ және ҚОҚ бойынша жалпы талаптар.**

Тапсырыс берушімен қызмет көрсетуге арналған шарттарға қол қойған мердігер ұйымдар ЕҚ, ӨҚ және ҚОҚ бойынша төмендегі талаптарды орындауға міндетті:

4.1. ҚР заңнамалық және нормативтік-құқықтық актілерінің:

- еңбек қауіпсіздігі және еңбекті қорғау

- өнеркәсіптік қауіпсіздік

- денсаулық сақтау

- өнеркәсіптік санитария

- стратегиялық және күзетілетін объектілерді күзету және оларға қызмет көрсету үшін күзет қызметі

- қоршаған ортаны қорғау

- халықтың санитарлық-эпидемиологиялық салауаттылығы.

4.2. Еңбек қызметіне байланысты жазатайым оқиғалар мен кәсіби аурулардың, өндірістік апаттардың, жол-көлік оқиғаларының, қоршаған ортаның ластануының алдын алу, объектілердің қауіпсіздігін қамтамасыз ету мақсатында Мердігер ЕҚ, ӨҚ және ҚОҚ мәселелері бойынша жұмыс жоспарын және іс-шаралар жоспарын жасауға міндетті.

Мердігер әзірлеген құжаттар кем дегенде төмендегілерді ескерулері тиіс:

- Мердігердің қызметкерлерін ЕҚ, ӨҚ және ҚОҚ саласындағы Қазақстан Республикасы заңнамасының негіздеріне оқыту жөніндегі іс-шаралар,

- ЕҚ, ӨҚ және ҚОҚ жөніндегі ұйымдастыру-техникалық іс-шаралар,

- Мердігердің ұйымында өндірістік жарақаттанудың және кәсіби аурулардың алдын алу жөніндегі іс-шаралар.

4.3. Басқару құрылымын, персонал құрамын, пайдалану нұсқаулықтарын, ережелерін, бақылау жүргізуді, тәуекелді ішкі бағалауды және т.б. қоса алғанда, ЕҚ, ӨҚ және ҚОҚ басқару жүйесін жетілдіру.

Мердігердің тапсырмасы бойынша Қоғам аумағында жұмысты орындайтын Мердігердің қызметкерлерінің ОТ, ТБ және қауіпсіздік ережелерін сақтау және басқару жүйесінің үйлесімді жұмысын қамтамасыз ету.

4.4. Мердігердің, сондай-ақ Тапсырыс берушінің персоналы үшін салауатты және қауіпсіз еңбек жағдайларын қамтамасыз ету, қауіпсіз және сенімді құрылыстарды, жабдықтарды, құралдар мен технологияларды қолдану. Өз қызметкерлерін тиісті сертификатталған арнайы киіммен, арнайы аяқ киіммен және жеке қорғаныш құралдарымен қамтамасыз ету.

4.5. Өз персоналын оқытуға, жеке қорғану құралдарын сатып алуға, өзінің нормативтік пайдалану мерзімін өтеген жабдықты ауыстыруға, технологияны жетілдіруге, әлеуетті қатерлерді жоюға және пайдаланылған сұйықтықтар мен шламдарды, қатты-тұрмыстық қалдықтарды кәдеге жаратуға қажетті қаржыландыруды қамтамасыз ету.

4.6. Осы Ереженің 4.2-тармағында көрсетілген жоспарлар мен іс-шаралар бойынша ЕҚ, ӨҚ және ҚОҚ шарттарына уақтылы тексеру жүргізу. Мердігер бұзушылықтар мен ықтимал қауіп-қатерлерді уақтылы анықтауға және жоюға міндеттенеді.

Тапсырыс берушінің өз қызметкерлері мен қызметкерлерінің, Қосалқы мердігерлердің (болған жағдайда), сондай-ақ кез келген басқа тұлғалардың өмірі мен денсаулығына, сондай-ақ қоршаған орта үшін ықтимал қауіп төнген кезде Мердігер осы бұзушылықтарды жою үшін жұмысты тоқтата тұруға дейін барлық қажетті шараларды қолдануға міндетті.

4.7. Мердігердің автокөлік құралдарын пайдалану автокөлік құралдарын техникалық пайдалану ережелерін реттейтін Қазақстан Республикасының заңнамалық және нормативтік-құқықтық актілеріне сәйкес жүзеге асырылуға тиіс.

Мердігердің бұйрығымен төмендегілерді бақылайтын және қамтамасыз ететін Мердігердің жауапты жұмыскерлері тағайындалулары тиіс:

- автокөлікті басқару, техникалық қызмет көрсету, желіге шығу және гаражға кіру кезінде автокөлікті қарап тексеру құқығына жол парақтарын берудің дұрыстығы мен сәйкестігі;

- автокөліктің жарамды жай-күйі;

- Тапсырыс берушінің аумағында пайдалануға рұқсат етілген көлік және басқа да құралдардың шығатын газдарындағы ластаушы заттар шығарындыларының нормативтерін сақтау;

- жүргізушілерге медициналық куәландыру жүргізу;

- жол қозғалысы қауіпсіздігі бойынша талаптарды сақтау.

Мердігердің қызметкерлеріне олар Тапсырыс берушінің объектілерінде өндірістік (еңбек) қызметті жүзеге асырған кезде төмендегілерге тыйым салынады:

- автокөлікті тиісті ресімделген жол парағынсыз, ауысым алдындағы медициналық куәландырудан өтпей, сондай-ақ алкогольдік, есірткілік, уытқұмарлық мас күйінде жүргізу. Автомобильді жүргізу құқығына арналған жол парағында Мердігердің автокөлікті басқаруға жіберілген қызметкерінің тегі, аты, әкесінің аты, Мердігердің жауапты тұлғасының автокөлікті желіге жарамды күйде шығарғаны туралы белгісі толық жазылуы тиіс.

- Тапсырыс берушінің өндірістік объектілерінің аумағында белгіленген жол қозғалысының жылдамдығын арттыру. 2018 жылдан бастап Қоғам аумағында пайдаланылатын Мердігердің барлық автокөлік құралдары Тапсырыс беруші өз объектілерінің аумағында орнатқан жылдамдық қозғалысын бақылауды қамтамасыз етуге мүмкіндік беретін арнайы аспаптармен жабдықталуы тиіс. Жылдамдықты бақылаудың мұндай аспаптары болмаған жағдайда Мердігердің көлік құралдарын Тапсырыс берушінің аумағында пайдалануға жол берілмейді. Тапсырыс берушінің жазбаша талабы бойынша (қажет болған жағдайда) Мердігер Мердігердің автокөлік құралының жылдамдығы, бағдары мен уақыты, қозғалыс күні және т.б. туралы деректерді ұсынады, олар Мердігердің жауапты қызметкерінің қолы қойылған хатының ресми бланкісінде ресімделуі тиіс.

- автокөлікті жарамсыз жағдайда және/немесе көлік және басқа құралдардың шығатын газдарындағы ластаушы заттар шығарындыларының нормативтерінен асыра пайдалану.

- Мердігердің жүргізушісін ол шамадан тыс шаршаған кезде желіге жіберу.

Жауапты қызметкерлерді тағайындау туралы бұйрықтардың көшірмесі Қоғам филиалының еңбек қауіпсіздігі және еңбекті қорғау бөліміне ұсынылуы тиіс.

4.8. Қызметкерлерді өнеркәсіптік қауіпсіздік және еңбекті қорғау мәселелері бойынша оқытуды, нұсқама беруді, білімін тексеруді Мердігер өз қаражаты есебінен жүргізеді.

Жұмысқа қабылданған Мердігердің қызметкерлері міндетті түрде Мердігер ұйымдастыратын алдын ала оқытудан өтеді, кейіннен өнеркәсіптік қауіпсіздік және еңбекті қорғау мәселелері бойынша білімін міндетті түрде тексереді.

Мердігердің өнеркәсіптік қауіпсіздік және еңбекті қорғау мәселелері бойынша алдын ала оқытудан, нұсқамадан және білімін тексеруден өтпеген қызметкерлері Тапсырыс берушінің объектілерінде жұмыс істеуге жіберілмейді.

4.9. Мердігер өз қызметкерлерінің ЕҚ, ӨҚ және ҚОҚ талаптарын, сондай-ақ Тапсырыс берушінің құжаттарында көрсетілген өндірісте жұмыстарды қауіпсіз жүргізу жөніндегі Тапсырыс берушінің талаптарын сақтауын қамтамасыз етуге міндетті.

Мердігер ҚР қолданыстағы заңнамасына, пайдалану ережелеріне, персоналдың біліктілігін арттыруға сәйкес өнеркәсіптік қауіпсіздік және еңбекті қорғау бойынша қажетті нұсқамалар, оқыту және білімін тексеруді жүргізуді міндеттейді.

4.10. Мердігерде еңбек қауіпсіздігі мен еңбекті қорғауды қамтамасыз етуге жауапты Мердігердің басшы қызметкерлері мен адамдары үш жылда кемінде бір рет ҚР қолданыстағы заңнамасына сәйкес кадрларды кәсіптік даярлауды, қайта даярлауды және біліктілігін арттыруды жүзеге асыратын ұйымдарда еңбек қауіпсіздігі және еңбекті қорғау мәселелері бойынша оқудан және білімін тексеруден өтуге міндетті.

4.11. Мердігер объектілердің қауіпсіздігін қорғау жөніндегі ережені жетілдіруге, Мердігер өзінің өндірістік қызметін жүзеге асыратын өндірістік және тұрмыстық объектілердегі қауіпсіздікті қорғау шарттарын жетілдіруге міндетті.

Тапсырыс берушінің аумағында немесе осы аумаққа жақын орналасқан және меншік немесе жалға алу құқығында Мердігерге тиесілі аса маңызды объектілерде өндіріс қауіпсіздігін қамтамасыз ету және ықтимал терроризм актілеріне қарсы іс-қимыл үшін бейнебақылау жүйесі мен тәулік бойы күзет орнату қажет.

4.12. Мердігерлік объектілерде қоршаған ортаны қорғау жөніндегі іс-шараларды жүргізу, қоршаған ортаның ластануын қатаң бақылау, қоршаған ортаға ластаушы заттардың (шығарындылар, төгінділер, қалдықтарды орналастыру) эмиссияларына рұқсатпен белгіленген лимиттерден аспау, табиғи ресурстардың сақталуын қамтамасыз ету.

4.13. Қоғамның тиiстi филиалының еңбек қауiпсiздiгi және еңбектi қорғау жөнiндегi бөлiмiне ай сайынғы есептердi, жарты жылдық есептi, ЕҚ, ӨҚ және ҚОҚ бойынша жылдық есептi және апатты тексеру жөнiндегi актiлердi және т.б. қоса алғанда, ЕҚ, ТБ және ҚОҚ бойынша ақпаратты уақтылы беру. Тапсырыс берушіге тексеру жүргізуге жәрдемдесу, Тапсырыс берушінің жазбаша нұсқауларын орындау.

4.14. ЕҚ, ӨҚ және ҚОҚ бойынша тиісті шарттар болмаған кезде Мердігерге жұмысты бастауға тыйым салынады. Егер шарттық міндеттемелерді орындау кезінде елеулі бұзушылықтар және жасырын қауіптер туындаса, Мердігер жағымсыз салдарларды болдырмау үшін жұмысты тоқтата тұруға дейін анықталған бұзушылықтарды жою жөнінде тиісті шаралар қабылдауы қажет.

4.15. Егер Мердігердің кінәсінен олардың өндірістік бақылауды тиісінше орындамауы нәтижесінде жол берілген ЕҚ, ӨҚ және ҚОҚ бойынша бұзушылықтар олардың тарапынан шарттық міндеттемелерді орындау мерзімін кешіктіруге әкеп соқса, соның салдарынан Тапсырыс берушіге экономикалық залал келтірілуі мүмкін болса, жауапкершілік толығымен Мердігерге жүктелетін болады.

4.16. Мердігер Қоғам аумағында жұмыстарды (қызметтерді) орындау аясында жол берген ЕҚ, ӨҚ және ҚОҚ саласындағы жіберген бұзушылықтары үшін өз бетінше толық жауапты болады және ЕҚ, ӨҚ және ҚОҚ саласындағы Қазақстан Республикасының заңнамалық және нормативтік-құқықтық актілерінің талаптарын бұзғаны үшін бақылаушы органдар салған кез келген айыппұл санкцияларын төлейді және Тапсырыс берушіні осы бұзушылықтармен тікелей немесе жанама байланысты талап-арыздар мен шағым-талаптардың кез келген түрлерінен қорғайды.

Айыппұл санкцияларын Мердігер бақылаушы органдардың өкілдері жазып берген ресми құжаттардың негізінде төлейді.

Мердігер жіберген бұзушылықтар үшін бақылаушы органдардың айыппұл санкциялары Тапсырыс берушіге жүктелген жағдайда Мердігер Тапсырыс берушіге осындай айыппұлдарды төлеуге байланысты барлық шығыстарды өтейді.

4.17. Тапсырыс беруші Мердігердің жұмысына инспекция/тексеру жүргізуге, ЕҚ, ӨҚ және ҚОҚ саласындағы заңнама талаптарын бұза отырып жүргізілетін жұмыстарды (қызметтерді орындауды) тоқтата тұруға және тыйым салуға, сондай-ақ мұндай бұзушылықтың салдарын түзетуді және жоюды талап етуге құқылы.

4.18. Жұмыстар аяқталғаннан кейін Мердігер объектінің аумағында өзінің өндірістік қызметі нәтижесінде пайда болған аумақты ластанудан тазарту, жинау бойынша тиісті жұмыстарды жүргізуге және Ереженің осы тармағында көрсетілген жұмыстардың ҚР заңнамасында белгіленген нормативтерге сәйкестігін растай отырып, жазбаша қабылдау-тапсыру актісі бойынша Тапсырыс берушіге тапсыруға міндеттенеді.

4.20. Қауіптілігі жоғары төменде көрсетілген жұмыстарды Мердігер наряд-рұқсаттарды беруді тіркеу журналында Мердігердің жауапты қызметкері тіркейтін жазбаша наряд-рұқсат бойынша орындауы тиіс.

- газ қауiптi жұмыстар - технологиялық жабдықтарды, коммуникацияларды қарауға, тазалауға, жөндеуге байланысты, оның ішінде ыдыстардың, цистерналардың және т.б. ішінде, жүргізу барысында жұмыс аймағына өрт қауіпті немесе зиянды буларды бөлу мүмкіндігі бар немесе жоққа шығарылмаған газдар мен басқа да оттегі жеткіліксіз (көлемдік үлесі 20% -дан төмен) болған кездегі жарылыс, жану, адам ағзасына зиянды әсер етуі мүмкін жұмыстар;

- кранның көтергіш (жылжымалы) бөлігінен оның кез келген жағдайында 30 м жақын қашықтықта, сондай-ақ жүктен кернеу астындағы электр берудің әуе желісінің жақын жердегі сымының жерге проекциясымен түзілетін тік жазықтыққа дейін жүк көтергіш крандармен жұмыс істеу;

- ыдыс ішіндегі жұмыс (ішкі тексеру, жөндеу, тазалау және тағы басқа);

- от жұмыстары - ашық отты қолданумен, бөлшектерді (конструкция элементтерін) ұшқын түзумен немесе заттардың, материалдар мен конструкциялардың тұтануына әкелетін температураға дейін қыздырумен байланысты жұмыстар (дәнекерлеу, кесу, электр доғасының, газ жалыны мен плазмалық доғаның энергиясын пайдалана отырып дәнекерлеу, конструкцияларды, жабдықтарды және коммуникацияларды электр қыздырғыштармен қыздыру

- биіктіктегі жұмыстар - жұмыскер жердің, еденнің немесе жұмыс төсемінің деңгейінен 1,3 метр және одан жоғары биіктікте болатын және қоршауы бар төсемдерден, ормандардан; жапсырмалы баспалдақтар мен сатылардан, қоршалмаған беттерден орындалатын жұмыстар;

Биіктіктен құлаудан жұмыс істейтін негізгі сақтандыру құралы сақтандырғыш белдеу болып табылатын, топырақ, жабын немесе жұмыс төсемі бетінен 5 м биіктікте орындалатын жұмыстар биіктіктегі болып есептеледі.

Қауіптілігі жоғары жұмыстардың аталған тізбесі толық болып табылмайды. Егер белгілі бір жұмыстарды орындау кезінде жоғары қауіптілік тәуекелі болса, Мердігер ақыл-ойды, осындай жұмыстарды орындаудың ықтимал салдарын басшылыққа ала отырып, осындай жағдайлардағы наряд-рұқсат беруді қоса алғанда, осы жұмыстардың қауіпсіздігін қамтамасыз ету жөнінде қажетті шаралар қабылдайды.

**5. ЕҚ, ӨҚ және ҚОҚ жөніндегі басқару жөніндегі мердігерлік ұйымдарды бақылау**.

Тапсырыс берушінің тиісті филиалдарының, бөлімдерінің басшылары өздерінің лауазымдық міндеттерінің шеңберінде Қоғам аумағында мердігер ұйымдар жүргізетін ЕҚ, ӨҚ және ҚОҚ жөніндегі жұмыстарға өндірістік бақылау жүргізуге міндетті:

5.1. Қоғам филиалдарының басшылығы, бас мамандары, еңбек қауiпсiздiгi және еңбектi қорғау бөлiмiнiң қызметкерлерi ЕҚ, ӨҚ және ҚОҚ бойынша мердiгерлiк ұйымдардың жұмысын бақылайды, ЕҚ, ӨҚ және ҚОҚ бойынша мердiгерлiк ұйымдардың жұмыстарын тексерудi ұйымдастырады.

5.2. Тапсырыс беруші басшылығының талабы бойынша Тапсырыс берушінің тиісті филиалдары, бөлімдері, жауапты тұлғалары жұмыс жобаларының ҚР заңнамасының талаптарына сәйкестігін, Мердігердің Тапсырыс берушінің өндірістік объектілерінде қолданатын жабдықтардың, технологиялардың сенімділігі мен қауіпсіздігін тексереді.

Осындай тексерулердің қорытындылары бойынша ЕҚ, ӨҚ және ҚОҚ бойынша бұзушылықтар болған кезде Тапсырыс беруші Мердігерге анықталған бұзушылықтарды жою үшін жазбаша нұсқау береді. Нұсқау нысаны осы Ережеге № 2 қосымшада келтірілген

**6. ЕҚ, ӨҚ және ҚОҚ бойынша хабарлау және ақпарат алмасу.**

Тапсырыс беруші мен мердігер ұйымдар арасындағы ЕҚ, ӨҚ және ҚОҚ бойынша тұрақты ынтымақтастық, байланыс және ақпарат алмасу.

6.1. Мердігер ұйымдар (Қоғамға қызмет көрсету мерзімі ішінде) Қоғамның тиісті филиалының еңбек қауіпсіздігі және еңбекті қорғау бөліміне мынадай есептер мен жоспарлар беруге міндетті:

- алдыңғы айдың 5-күніне дейін өткен ай үшін ЕҚ, ӨҚ және ҚОҚ бойынша айлық есеп,

- бірінші жартыжылдықта ЕҚ, ӨҚ және ҚОҚ бойынша атқарылған жұмыстар туралы есеп және әр жылдың 5 шілдесіне дейін екінші жартыжылдыққа ЕҚ, ӨҚ және ҚОҚ бойынша жұмыс жоспары,

- өткен жылғы ЕҚ, ӨҚ және ҚОҚ бойынша атқарылған жұмыстар туралы жылдық есеп және әр жылдың 5 қаңтарына дейін ағымдағы жылға арналған жұмыс жоспары.

ЕҚ, ӨҚ және ҚОҚ бойынша есептер кем дегенде мынадай мәліметтерді қамтуы тиіс:

- әртүрлі тексеру кезінде анықталған бұзушылықтар, кемшіліктер туралы. Жойылған бұзушылықтардың саны көрсетіледі. Орындалмаған бұзушылықтар бойынша - орындалмау себебі көрсетіледі.

- әртүрлі жоспарларда, бағдарламаларда, бұйрықтарда, актілерде және т.б. көзделген еңбек жағдайларын жақсарту және қауіпсіздікті қамтамасыз ету жөніндегі іс-шаралардың орындалуы туралы, орындалмау себептері туралы (олар болған жағдайда);

- жойылуы Мердігердің бөлімдері мен қызметтерінің басшыларына, мамандарына байланысты әртүрлі тексерулер кезінде анықталған бұзушылықтар туралы (олар болған кезде);

- бақылаушы органдар жұмысты тоқтата тұрған объектілер туралы;

- Тапсырыс берушінің бұйрықтарын, нұсқауларын, бақылаушы органдардың нұсқамаларын орындау туралы;

- қызметкерлердің арнайы киіммен, арнайы аяқ киіммен және басқа да жеке қорғану құралдарымен қамтамасыз етілуі туралы, бөлімшелердің, учаскелердің ережелермен, нұсқаулықтармен, басқа да нормативтік құжаттармен, плакаттармен, қауіпсіздік белгілерімен жарақталуы туралы (тоқсанына бір рет);

- ЕҚ, ӨҚ және ҚОҚ талаптарын бұзғаны үшін жауапкершілікке (тәртіптік, әкімшілік, қылмыстық және материалдық) тартылған қызметкерлер туралы.

Мердігердің ЕҚ, ӨҚ және ҚОҚ саласындағы жоспарларында жұмыстардың мынадай ықтимал түрлері көзделуге тиіс:

- еңбек жағдайларының жай-күйіне өндірістік бақылаудың тиісті деңгейлерін ұйымдастыру және жүргізу;

- ЕҚ, ӨҚ және ҚОҚ саласындағы нормативтік құқықтық актілер талаптарының сақталуын бақылауды жүзеге асыру;

- қызметкерлерді оқытуды және өнеркәсіптік қауіпсіздік және еңбекті қорғау саласындағы білімдерін тексеруді жүргізу; оқу процесі үшін жоғары білікті мамандарды тарту.

- қауіптілігі жоғары жұмыстарды жүргізудің және ресімдеудің дұрыстығына тексеру жүргізу;

- ыдыстарды, қысыммен жұмыс істейтін аппараттарды, бу және су жылыту қазандықтарын, электр қондырғыларын, жүк көтергіш машиналар мен механизмдерді, жүк қармау аспаптары мен құрылғыларын және т.б. (олар болған жағдайда) куәландыру және сынақтан өткізу ережелерінің сақталуын бақылауды жүзеге асыру;

- технологиялық режимдердің, регламенттердің, нұсқаулықтардың сақталуына бақылау жүргізу;

- жедел кеңестерде Тапсырыс берушінің объектілерінде қолданылатын жабдыққа профилактикалық қызмет көрсету және жөндеу жүйесінде көзделген жұмыстардың орындалу барысын қарау;

- жұмыстарды қауіпсіз жүргізу жөніндегі нұсқаулықтарды, әдістемелік материалдарды, жадынамаларды және ЕҚ, ӨҚ және ҚОҚ бойынша басқа да құралдарды әзірлеу, қайта қарау, басып шығару;

- анықтамалық, нормативтік-техникалық құжаттаманы, плакаттарды, қауіпсіздік белгілерін сатып алу, оқытудың техникалық құралдарын сатып алу және енгізу, еңбекті қорғаудың тиісті кабинеттерін жабдықтау жөніндегі жұмыстар (қажет болған жағдайда);

- ЕҚ, ӨҚ және ҚОҚ мәселелері бойынша кеңестер, конференциялар өткізу;

- ЕҚ, ӨҚ және ҚОҚ саласында жұмыс тәжірибесімен алмасуды ұйымдастыру, осы салада озық тәжірибені енгізу (бар болса);

- ЕҚ, ӨҚ және ҚОҚ саласындағы жұмыс нәтижелерін қорыту, осы жұмыс туралы көзделген есептерді жасау.

- желдету жүйелері мен қондырғыларының жарамдылығы мен жұмысына тексеру жүргізу (бар болса);

- қорғаныш құралдары мен құрылғыларын тексеру және сынау жүргізу;

- қажеттілікті айқындау және Мердігердің персоналын жеке қорғану құралдарымен қамтамасыз ету;

6.2. Мердігердің еңбек қызметіне байланысты жазатайым оқиға, жол-көлік оқиғасы салдарынан немесе экологиялық ластану (бұдан әрі мәтін бойынша - оқиға) кезінде Мердігер қызметкері ауыр жарақат алған, қайтыс болған жағдайда Мердігер ұйымдар Тапсырыс берушіні (тиісті филиал, осы филиалдың еңбек қауіпсіздігі және еңбекті қорғау бөлімі) телефон арқылы және он екі сағат ішінде дереу хабардар етуге міндетті

Мердігер тергеу басталғанға дейін оқиға орнындағы жағдайды (жабдықтар мен механизмдердің, еңбек құралдарының жай-күйі) оқиға болған кездегідей, бұл басқа адамдардың өмірі мен денсаулығына қауіп төндірмейтін, ал өндірістік процестің үздіксіздігін бұзу апатқа әкеп соқпайтын жағдайда сақтауға, сондай-ақ оқиға болған жерді суретке түсіруге міндетті.

ҚР қолданыстағы заңнамасына сәйкес жүргізілген оқиғаның себептерін ресми тексеру аяқталғаннан кейін Мердігер тексеру аяқталған сәттен бастап бес күнтізбелік күн ішінде Тапсырыс берушіге тексеру жөніндегі актінің бір данасын беруге міндетті.

6.3. Адам қаза болмаған және экологиялық ластануларсыз басқа да оқиғалар туындаған жағдайда мердігер ұйымдар Тапсырыс берушінің тиісті филиалының еңбек қауіпсіздігі және еңбекті қорғау жөніндегі бөліміне жиырма төрт сағат ішінде жазбаша ақпарат беруге міндетті. Ереженің осы тармағында көрсетілген оқиғалар да болған оқиғаның себептерін анықтау және болашақта осындай оқиғалардың алдын алу үшін тексерілуге жатады. Мердігер тексеру аяқталған сәттен бастап бес күнтізбелік күн ішінде Тапсырыс берушіге тексеру жөніндегі акті түпнұсқасының бір данасын беруге міндетті.

6.4. Тапсырыс беруші орындалатын жұмыстардың қоршаған ортаға әсеріне бағалау жүргізетініне кепілдік береді. Жобаға Қоршаған ортаға әсерді бағалау (бұдан әрі мәтін бойынша ҚОӘБ) материалдары, «Қоршаған ортаны қорғау» бөлімі (бұдан әрі мәтін бойынша - ҚОҚ-бөлім) не ҚР уәкілетті мемлекеттік органдарымен келісілген өзге де жобалау-нормативтік құжаттама Мердігерге ұсынылуы мүмкін.

**7. Мердігер ұйымдардың ЕҚ, ӨҚ және ҚОҚ бойынша жетістіктерін бағалау нәтижелері**.

7.1. ЕҚ, ӨҚ және ҚОҚ бойынша жазатайым оқиғалардың (апаттардың), оқыс оқиғалардың болуы, ЕҚ, ӨҚ және ҚОҚ жүйесінің жұмыс істеуі және басқару бағалау критерийлері болып табылады. Көрсеткіштерді бағалау осы Ережеге №1 қосымшаға сәйкес жүзеге асырылады.

7.2. Мердігер ұйымды тексергеннен кейін Тапсырыс берушінің жауапты тұлғасы осы Ережеге № 2 қосымшада көрсетілген ЕҚ, ӨҚ және ҚОҚ бойынша бұзушылықтарды жою жөніндегі нұсқауды толтырады және мердігерлік ұйымға жібереді, нұсқаудың көшірмесін тиісті филиалдың еңбек қауіпсіздігі және еңбекті қорғау бөліміне жібереді.

7.3. Мердігер ұйым ЕҚ, ӨҚ және ҚОҚ бойынша бұзушылықтарды жою жөніндегі нұсқаулықта көзделген мерзімдер өткеннен кейін үш күнтізбелік күн ішінде анықталған бұзушылықтардың орындалғаны туралы ақпаратты Қоғамның тиісті филиалының еңбек қауіпсіздігі және еңбекті қорғау бөліміне ұсынады.

Филиалдың еңбек қауіпсіздігі және еңбекті қорғау бөлімі анықталған (жіберілген) бұзушылықтар бойынша осы Ереженің № 1 қосымшасы негізінде осы Ережеге № 3 қосымшада нысаны келтірілген Мердігер ұйымның ЕҚ, ӨҚ және ҚОҚ ережелерін (талаптарын) бұзғаны үшін ұстап қалу актісін (бұдан әрі - Ұстап қалу актісі) жасайды, оған Тапсырыс берушінің тиісті филиалының басшылығы мен Мердігердің уәкілетті өкілі қол қояды.

7.4. Ереженің 7.3-тармағында көрсетілген тұлғалар қол қойған ұстап қалу актісі Тапсырыс берушінің басшылығына қарау және мақұлдау үшін ұсынылады, осы актіні Қоғам басшылығы бекіткеннен кейін бекітілген Ұстап қалу актісі ілеспе хатпен Мердігерге жіберіледі.

7.5. Бекітілген ЕҚ, ӨҚ және ҚОҚ ережелерін (талаптарын) бұзғаны үшін ұстап қалу актісін мердігер ұйым одан әрі орындау және ұстап қалу үшін шарттарды сүйемелдеу бөліміне, Тапсырыс берушінің бухгалтериясына береді.

7.6. Мердігердің қызметтеріне ақы төлеуге арналған төлем өтінімін ресімдеу кезінде Тапсырыс беруші Ұстап қалу актісінің негізінде ЕҚ, ӨҚ және ҚОҚ бойынша бағалау нәтижелері бойынша ұстап қалу сомасын Мердігердің тиесілі төлем сомасынан шегеруге тиіс.

Егер ағымдағы кезеңде ЕҚ, ӨҚ және ҚОҚ бойынша бағалау нәтижелері бойынша ұстап қалу сомасының мөлшері төлем сомасынан асып кетсе, онда қалған сома келесі кезеңдегі төлемнен ұсталады немесе Мердігер Тапсырыс берушінің шотына ақша енгізеді.

**8. Қоршаған ортаны ластағаны үшін жауапкершілікті шектеу**

8.1. Мердігер Қоғам аумағында Мердігер жүзеге асыратын өзінің өндірістік қызметі процесінде табиғи ресурстардың сақталуына, қоршаған ортаны ластанудан қорғауға, апаттық ластануларды жоюға және салдарлардан тазартуға барлық тәуекелді және барлық жауапкершілікті өзіне алады, бірақ онымен шектелместен:

- гидравликалық жүйелердің, отынның, майлау материалдарының, мотор майларының, жуу сұйықтығының, бояулардың, еріткіштердің, реагенттердің, тұрмыстық ағындардың жұмыс сұйықтығын қоршаған ортаға (жер бедері, жер үсті су айдындары, жер қойнауы) төгу және ағызу.

- қалдықтарды белгіленбеген орындарға орналастыру, Мердігердің бақылауындағы қоқыстың (оның ішінде тұрмыстық), басқа да ластаушы заттардың (материалдардың) рұқсат етілмеген қоқыс үйінділерін жасау.

- қоршаған ортаға газ тәріздес ластаушы заттардың апаттық, дүркінді шығарылысы.

8.2. Мердігер Тапсырыс берушіні кез келген шағымдардан, талаптардан, материалдық жауапкершіліктен қорғауға және оған осы Ереженің 8.1-тармағында көрсетілген кез келген ластану немесе ағу нәтижесінде немесе себебінен туындайтын кез келген түрдегі барлық зиянды, залалды, шығындар мен шығыстарды өтеуге міндеттенеді.

8.3. Мердігер жұмыс орындары мен олардың айналасындағы учаскелерді кез келген қоқыстан және ластаушы заттардан тазарту үшін барлық шараларды қолдануға міндетті.

Егер Тапсырыс берушінің негізделген пікірі бойынша Мердігер осы Ережеге сәйкес жауапты болатын ластануға қарсы күрес жүргізуге қабілетсіз болып шықса немесе селқостығынан салдарларды жоймаға және ластанулар мен ағулардан тазартуды жүргізбесе, Тапсырыс берушінің (оның қалған құқықтары мен құқықтық қорғау құралдарына нұқсан келтірместен) ластануға қарсы күреске, ластану мен ағу салдарларын жою және тазарту үшін қажетті кез келген шараларды қабылдауға және көрсетілген іс-шараларға байланысты кез келген шығындар мен шығыстарды қызметтерді көрсету (жұмыстарды орындау) шарты бойынша Мердігерге тиесілі кез келген сомадан ұстап қалуға немесе осы шығындар мен шығыстарды берешек ретінде есептеуге құқылы болады.

8.4. Егер Қызметтерді көрсету (жұмыстарды орындау) шартында өзгеше көзделмесе, апатсыз қызмет жағдайында қоршаған ортаға сөзсіз залал келтіруге байланысты қалдықтарды шығаруға, төгуге және орналастыруға байланысты қоршаған ортаны ластағаны үшін төлемдерді есептеу мен төлеуді Тапсырыс беруші өзіне алады.

8.5. Отын шығыны бойынша Мердігердің (автокөлік құралдары, іштен жану қозғалтқыштарымен жарақтандырылған техника) жылжымалы көздерімен қоршаған ортаны ластағаны үшін төлемдерді есептеу мен төлеуді Мердігер өзіне алады.

8.6. Мердігердің кінәсі бойынша апаттық ластану және/немесе ҚР табиғат қорғау заңнамасын бұзу нәтижесінде нақты болған оқиғалар бойынша анықталған, тексерулер жүргізу нәтижесінде бақылаушы органдар анықтаған айыппұл төлемдері мен залалдың өтемақысын Мердігер толық мөлшерде өтейді.

8.7. Мердігер Тапсырыс берушіге ағымдағы төлемдер сомасын есептеуді жүзеге асыру үшін қажетті шикізаттың, материалдардың нақты өнімділігі, шығысы және жабдықтың жұмыс уақыты туралы барлық деректерді Тапсырыс берушінің жазбаша сұрауы бойынша ай сайын беріп тұруға міндетті.

8.8. Егер Тапсырыс берушіге қызмет көрсетуге арналған шартта өзгеше көзделмесе, Мердігер Тапсырыс берушінің аумағында өз қызметінің нәтижесінде пайда болған қалдықтарды (оның ішінде сұйық тұрмыстық қалдықтарды (бұдан әрі - СТҚ) кәдеге жаратуға арналған шартты мамандандырылған ұйыммен жасасуға міндетті. Шарттың көшірмесі және Қоғам аумағында Мердігердің қызметі нәтижесінде пайда болған қалдықтарды кәдеге жарату жөніндегі актілер Тапсырыс берушінің жазбаша сұрау салуы сәтінен бастап 2 күнтізбелік күн ішінде Тапсырыс берушіге ұсынылуы тиіс.

**9. Өндірістік экологиялық бақылау (ӨЭБ) және өндірістік экологиялық мониторинг (ӨЭМ).**

9.1. Өндірістік экологиялық мониторингті Тапсырыс беруші ӨЭМ жүргізу жөніндегі бағдарлама негізінде бөгде ұйымның аккредиттелген зертханасын тарта отырып жүргізеді.

Қалауы бойынша Мердігер көзбен шолып не талдамалық әдістермен ҚО жай-күйіне өз мониторингін жүзеге асыра алады. Бұл жағдайда Мердігер Өндірістік экологиялық мониторинг жүргізу ережесін әзірлеуге және Тапсырыс берушімен келісуге тиіс.

**10. Тексерулер мен аудиттер**

10.1. Тапсырыс берушінің Мердігердің осы Ереженің талаптарын сақтауын бақылау мақсатында жұмыстарды жүргізу учаскелерінде Мердігердің қызметіне жүйелі өндірістік бақылауды және кезеңдік аудиттер жүргізуді жүзеге асыруға құқығы бар.

10.2. Мердігердің Қоғам филиалдарының аумағында орналасқан Мердігердің жұмыс учаскелеріне және объектілеріне Тапсырыс берушінің өкілдерін жіберуі ҚР заңнамасының талаптарына және Тапсырыс берушінің қағидаттарына сәйкестігіне тексеру жүргізу мақсатында кез келген уақытта жүзеге асырылады. Кез келген уақыт деп Мердігердің Тапсырыс беруші үшін жұмыстарды (қызметтерді) орындайтын жұмыс уақыты түсініледі.

Мердігердің объектілерін тексеруді Тапсырыс беруші жұмыстардың басшысы болып табылатын Мердігер қызметкерінің қатысуымен жүзеге асырады. Тапсырыс беруші тексеру сәтінде Мердігер тарапынан мұндай басшы болмаған кезде тексеру тексеру сәтінде өз лауазымы бойынша аға қызметкер болып табылатын Мердігер қызметкерінің қатысуымен жүзеге асырылады.

Тексеру барысында анықталған бұзушылықтар немесе қауіпті жағдайлар көрсетілген мерзімде, бірақ ешқандай жағдайда кешіктірілмей тіркелуге және түзетілуге тиіс.

Мердігердің, Қосалқы мердігердің (бар болса), Тапсырыс берушінің, сондай-ақ қоршаған ортаның қызметкерлері үшін ықтимал қауіп төндіретін бұзушылықтар анықталған кезде Тапсырыс беруші өкілдерінің талап етуі бойынша жұмыстар тоқтатылуы, ал кінәлі деп танылған қызметкерлер жұмыстарды орындаудан шеттетілуі мүмкін.

10.3. Өз кезегінде Тапсырыс беруші Мердігерден Қосалқы мердігерлердің қызметін бақылау және мерзімді тексерулер жүргізу жолымен (болған жағдайда) осы Ереженің талаптарын орындауды қамтамасыз етуді, сондай-ақ осы Ереженің кез келген бұзушылықтарын жою үшін қажетті және уақтылы шаралар қабылдауды талап етеді.

**11. ЕҚ, ӨҚ және ҚОҚ саласындағы талаптарды бұзғаны және сақтамағаны үшін жауапкершілік.**

11.1. Мердігер, сондай-ақ оның Қосалқы мердігерлері (болған жағдайда), өнім берушілер ҚР ЕҚ, ӨҚ және ҚОҚ саласындағы нормативтік құқықтық және заңнамалық актілерінің талаптарын, сондай-ақ осы міндеттемелерді реттейтін шарттың ережелерін елеулі түрде бұзған және сақтамаған жағдайда Тапсырыс беруші Мердігерге жазбаша ескерте отырып, шартты біржақты тәртіппен бұзуға құқылы.

11.2. Шарттың елеулі түрді бұзылуы деп Мердігер тарапынан Тапсырыс беруші үшін шарт жасасу кезінде оны үміттенуге құқылы болған нәрсесінен елеулі түрде айыратын залал клетіретін бұзушылық танылады.

11.3. Шартты бұзу туралы келісім, егер заңнамадан, шарттан немесе іскерлік айналым әдет-ғұрыптарынан өзгеше туындамаса, шарт сияқты нысанда жасалады.

11.4. Шартты бұзу туралы талапты Тапсырыс беруші Мердігерден шартты бұзу ұсынысына бас тартуды алғаннан кейін не ұсыныста көрсетілген немесе заңнамада не шартта белгіленген мерзімде, ал ол болмаған кезде - отыз күн мерзімде жауап алмағаннан кейін ғана сотқа мәлімдей алады.

11.5. Егер шартты бұзуға Мердігер тарапынан шартты елеулі түрде бұзу негіз болса, Тапсырыс беруші шартты бұзудан келтірілген залалдың орнын толтыруды талап етуге құқылы.

**«Алтыналмас АК» АҚ Қауіпсіздік және еңбекті қорғау жөніндегі бас техникалық жетекші Санкибаев К.С.**

|  |  |  |  |
| --- | --- | --- | --- |
| **«Алтыналмас АК» АҚ мердігерлік ұйымдарына арналған еңбекті қорғау, өндірістік қауіпсіздік және қоршаған ортаны қорғау туралы ережеге №1 қосымша**  **ЕҚ, ТҚ және ҚОҚ бойынша бағалау критерийлері** | | | |
| **Көрсеткіштер** | **Бағалау мазмұны** | | **Ұстап қалу**  **(АЕК)\*** |
| **№** | **Көрсеткіштер** |
| ЕҚ, ӨҚ және ҚОҚ бойынша жазатайым оқиғалар (апаттар), оқыс оқиғалар | 1 | Қаза болғандар саны: бір немесе одан көп адам | 4 000 х қаза болғандар саны |
| 2 | Ауыр жарақаттанғандардың саны: бір немесе одан көп | 2 000 х зардап шеккендердің саны |
| 3 | Мердігердің кінәсінен техногендік сипаттағы төтенше жағдайлардың туындауы | 1500 |
| 4 | Мердігер жіберген өндірістік апат немесе оқыс оқиға салдарынан тікелей материалдық залал 10000 АЕК-ке баламалы сомадан асады | 1000 |
| 5 | Мердігер жіберген қоршаған ортаның елеулі ластануынан келтірілген экологиялық залал 10000 АЕК-ке баламалы сомадан асады | 1000 |
| 6 | Мердігер жіберген тікелей материалдық залал (экологиялық залал) 5000 АЕК-ке баламалы сомадан асады, бірақ 10000 АЕК-ке баламалы сомадан аспайды | 500 |
| 7 | Мердігер жіберген тікелей материалдық залал (экологиялық залал) 3000 АЕК-ке баламалы сомадан асады, бірақ 5000 АЕК-ке баламалы сомадан аспайды | 300 |
| 8 | Мердігер жіберген еңбек қызметіне байланысты жазатайым оқиғаларды, сондай-ақ азаматтық қорғау саласындағы апаттарды, оқыс оқиғаларды жасыру. | 300 х жасырылған жағдайлардың санына |
| 9 | Тапсырыс берушіге ЕҚ, ӨҚ және ҚОҚ саласындағы, сондай-ақ Мердігердің кінәсінен жол берілген жарақаттану, апаттар, өлім-жітім оқиғасы жағдайлары туралы ақпаратты (есептерді, жұмыс жоспарларын) уақтылы ұсынбау. | 100 х ақпарат бермеу жағдайларының санына |
| ЕҚ, ӨҚ және ҚОҚ жүйесі | 10 | ЕҚ, ӨҚ және ҚОҚ саласында басқару жүйесі мен құрылымының болмауы | 1500 |
| 11 | Мердігердің ЕҚ, ӨҚ және ҚОҚ бойынша жауапты тұлғаларының жауапкершілігі айқындалмаған | 500 |
| 12 | Жұмыс берушінің еңбек қауіпсіздігі және еңбекті қорғау жөніндегі нұсқаулықты әзірлеу және бекіту қағидаларын реттейтін ЕҚ, ӨҚ ережелері мен нұсқаулықтарының уәкілетті органның талаптарына сәйкес келмеуі. | 100 х саны |
| 13 | ҚР заңнамалық және нормативтік-құқықтық актілерінің, Тапсырыс берушінің, Мердігердің ЕҚ, ӨҚ және ҚОҚ саласындағы ішкі нормативтік құжаттарының талаптарын орындамау. | 100 х саны |
| ЕҚ, ӨҚ және ҚОҚ жүйесінің жұмыс істеуі және ЕҚ, ӨҚ және ҚОҚ басқару | 14 | Орындалуы үшін ҚР заңнамасында міндетті түрде куәліктердің, сертификаттардың болуы көзделген, осындай құжаттарсыз немесе олардың қолданылу мерзімі өткен арнайы жұмысқа Мердігердің қызметкерлерін жіберу | 100 х саны |
| 15 | Ереженің талаптарына сәйкес қолданыстағы наряд-рұқсатсыз қауіптілігі жоғары жұмыстарды жүргізу. | 100 х саны |
| 16 | Мердігердің жауапты адамының рұқсатынсыз жұмыс орнын қалдыру, алкогольдік, есірткілік, психотроптық, уытқұмарлық мас күйінде жұмысқа шығу (олардың баламалары), оның ішінде жұмыс күні ішінде алкогольдік, есірткілік, уытқұмарлық мас күйін тудыратын заттар (олардың баламалары) пайдаланылған жағдайларда. | 100 х саны |
| 17 | Жарылғыш заттарды, радиоактивті заттар мен қауіпті химикаттарды тасымалдау, орнын ауыстыру, пайдалану қағидаларын бұзу | 100 х саны |
| 18 | Мердігердің персоналын ЕҚ, ӨҚ және ҚОҚ бойынша қолданыстағы ережелер мен талаптарды бұзуға мәжбүрлейтін Мердігердің жауапты тұлғаларының нұсқаулар беруі | 200 х саны |
| 19 | Ереженің талаптарына сәйкес бұрын берілген Тапсырыс берушінің нұсқауын орындамау немесе толық емес (ішінара) орындау | 100 х саны |
| 20 | Анықталған жасырын қатерді уақтылы жоймау | 100 х саны |
| 21 | Осы Ереженің 4.2-тармағында көрсетілген жұмыс жоспарлары бойынша ЕҚ, ӨҚ және ҚОҚ бойынша мерзімдік тексеру жүргізбеу. | 300 х саны |
| 22 | ҚР заңнамалық және нормативтік-құқықтық актілерінің, Мердігердің, сондай-ақ Тапсырыс берушінің ішкі нормативтік құжаттарының талаптарын бұза отырып, ЕҚ, ӨҚ және ҚОҚ саласында жұмыстар жүргізу (орындау). | 300 х саны |
| 23 | Қызметкерлердің еңбек қауіпсіздігі және еңбекті қорғау, өрт және өнеркәсіптік қауіпсіздік мәселелері бойынша оқыту, нұсқау беру және білімін тексеру қағидалары мен мерзімдерін реттейтін нормативтік-құқықтық актілердің талаптарын бұза отырып, нұсқама беру, оқыту, сондай-ақ апаттарға қарсы жаттығулар жүргізу | 100 х саны |
| 24 | Кіру рұқсатын, жіберу рұқсатын, куәлікті, құжаттарды және т.б. қолдан жасау. | 500 х саны |
|  | 25 | Жұмыстарды ауысым алдындағы медициналық куәландырудан өтпестен орындау | 100 х саны |

*\*Тиісті жылға арналған «Республикалық бюджет туралы» Қазақстан Республикасының Заңында белгіленген айлық есептік көрсеткіш (АЕК).*

**«Алтыналмас АК» АҚ мердігерлік ұйымдарына арналған еңбекті қорғау, өндірістік қауіпсіздік және қоршаған ортаны қорғау туралы ережеге №2 қосымша**

НҰСҚАУЛАР

Қазақстан Республикасының ЕҚ, ӨҚ және ҚОҚ саласындағы заңнамасына сәйкес ЕҚ, ӨҚ және ҚОҚ талаптарының мынадай бұзушылықтарын жоюды талап етемін:

|  |  |  |  |  |
| --- | --- | --- | --- | --- |
| №  р/р | Анықталған бұзушылықтың атауы | Анықталған бұзушылықты жою жөніндегі іс-шаралар | Орындауға жауапты | Орындау мерзімі |
| 1 | 2 | 3 | 4 | 5 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Нұсқауды берген: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(қолы, күні) (Т.А.Ә., лауазымы)

Анықталған бұзушылықтармен келісемін және нұсқаудың бір данасын орындау үшін алдым:

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(қолы, күні) (Т.А.Ә, лауазымы)

**«Алтыналмас АК» АҚ мердігерлік ұйымдарына арналған еңбекті қорғау, өндірістік қауіпсіздік және қоршаған ортаны қорғау туралы ережеге № 3 қосымша**

«Бекітемін»

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«\_\_\_\_» \_\_\_\_\_\_\_\_\_ 20\_\_ жыл

**Мердігер ұйымның ЕҚ, ӨҚ және ҚОҚ ережелерін (талаптарын) бұзғаны үшін ұстап қалу актісі**

|  |  |  |  |  |
| --- | --- | --- | --- | --- |
| № | Анықталған бұзушылықтар | Бұзушылықтар саны | Ұстап қалу сомасы | Ескертпе |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| ЖИЫНЫ: | | |  |  |

Тапсырыс беруші филиалының басшысы \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

(қолы) (Т.А.Ә.) (күні)

Мердігердің уәкілетті өкілі: \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

(қолы) (Т.А.Ә.) (күні)